b'\n_START_ARTICLE_\nFord T\n_START_PARAGRAPH_\nFord T (Ford Model T, tuntud ka kui Tin Lizzie (Pleki-Liisu) ja T) oli Fordi autotehase poolt aastatel 1908\xe2\x80\x931927 toodetud automudel. Kuni 1913. aastani sai autot tellida erinevais v\xc3\xa4rvitoonides, sestpeale kuni aastani 1925 oli saadaval \xc3\xbcksnes kiiresti kuivav must ahjuemail. Sellest tuleneb ka Henry Fordi kuulus v\xc3\xa4ljend: "Te v\xc3\xb5ite valida \xc3\xbcksk\xc3\xb5ik millise v\xc3\xa4rvi, tingimusel, et te valite musta"). Tollal kiiresti arenevad nitroemailid v\xc3\xb5imaldasid kahel viimasel aastal taas v\xc3\xa4rvilisi autosid toota. Mudelit toodeti lihtsatest t\xc3\xb6\xc3\xb6kindlatest detailidest \xc3\xbcle 15 miljoni eksemplari. See arv \xc3\xbcletati alles 1972. aasta 17. veebruaril, mil Volkswagen ehitas oma 15 007 034. p\xc3\xb5rnika._NEWLINE_1999. aastal Sajandi Auto valimisel kuulutati Ford T sajandi autoks, kui ta 742 punktiga edestas Mini, Citroen DS, Volkswagen "p\xc3\xb5rnikat" ja Porsche 911.'